**Ponència de Salut Laboral i Medi Ambient**

Considerem prioritari promoure la salut de les persones per millorar les condicions i la qualitat de vida de les treballadores i els treballadors.

 L’ésser humà modifica el medi que l’envolta, i aquesta modificació actua sobre la salut de les persones tant dins com fora del treball.

En la salut laboral valorem les condicions de treball, les situacions de risc, els efectes causats per malalties i accidents laborals, i les possibles solucions. En el medi ambient lluitem contra la seua destrucció i degradació, ens posicionem a favor de la seua conservació, i col·laborem amb organitzacions socials participant en plataformes que la reivindiquen.

L’ÀREA DE SALUT LABORAL

L’objectiu de l’Àrea de Salut Laboral i Medi Ambient d’Intersindical Valenciana és aconseguir coordinar actuacions intersectorials, mitjançant la informació, la col·laboració i la cooperació.

ACCIÓ SINDICAL

En aquest congrés aquesta àrea té espai i aquest fet suposa un compromís polític, social i sindical per la millora de les condicions laborals i ambientals. En Intersindical considerem prioritari aconseguir el benestar laboral i per a aconseguir-ho veiem necessari generar una cultura preventiva i donar suport a aquells moviments socials i plataformes que ho reivindiquen.

LA SITUACIÓ ACTUAL

Vivim en un món de creixents desigualtats que es dirigeix cap a una crisi social i ecològica sense precedents.

Les mesures que els governs han implantat davant la crisi, retallant la despesa pública, els serveis públics, els salaris, augmentant les càrregues laborals…, perjudiquen les persones en el treball i la ciutadania.

La salut laboral no està present en espais polítics i de recursos en moltes organitzacions. En la nostra organització també es percep i hem d’afrontar-ho, esmenar-ho, i aquest congrés ens dóna l’oportunitat de crear consciència i posar-hi els mitjans.

Segueix sense aplicar-se completament la llei de prevenció de riscos laborals, no és una prioritat política i s’aprecia una minusvaloració, en aquest àmbit, per part de les organitzacions.

La falta de compromís a abordar, de manera seriosa i amb totes les seues conseqüències, els anomenats “riscos emergents”, l’estrés, la violència laboral en totes les seues formes (física, verbal, organitzacional...), l’exposició a camps electromagnètics, les malalties musculoesquelètiques, els riscos referits a la convivència interpersonal –exercici de poder abusiu (*bossing*), maltractaments entre iguals (*mobbing*), conflictivitat relacional...– i els riscos biològics. Aquests dubtes, si bé alimentades de vegades per les dificultats que en suposa l’abordatge, en moltes ocasions sonen a excuses i carents de voluntat política, i comprovem que com més temps passa sense ser abordats aquests riscos, més evidents se n’estan fent les conseqüències en el malestar i en la salut de les treballadores i els treballadors.

L’absència d’una cultura preventiva i d’una gestió integrada de la prevenció, en les administracions públiques i en la majoria de les empreses, malgrat la normativa legal i les recomanacions que es fan des de diferents instàncies -l'Oficina Internacional del Treball, l’Agència Europea de Seguretat i Salut, l’Institut Nacional de Seguretat i Higiene en el Treball, l'Institut Valencià de Seguretat i Salut en el Treball- sobre els avantatges de la prevenció de cara a estalviar despesa pública i vides humanes als centres de treball, es considera efectes positius la reducció d'accidents i baixes laborals.

Al País Valencià, en 2013, el Consell va eliminar l’autonomia i la independència de les institucions tècniques preventives posant-les sota el seu control, com és el cas de l’Institut Valencià de Seguretat i Salut en el Treball (INVASSAT), que ara també es responsabilitza dels serveis de prevenció en Justícia, Ensenyament i Funció Pública des del 2014, però no en Sanitat. Es genera una anomalia difícil de comprendre: l’auditor s’audita a si mateix. En la Inspecció de Treball està expressament prohibit sancionar l’administració, encara que cometa els mateixos incompliments que se sancionen en el cas de les empreses privades.

El nombre de morts i lesions per accidents laborals ens indiquen que s'ha de millorar les condicions laborals en seguretat i en prevenció.

LA NOSTRA LLUITA

Reivindiquem una cultura preventiva, un treball saludable que ens permeta viure generant benestar personal i social. No acceptem situacions que amenacen la seguretat i la salut de les treballadores i els treballadors.

La informació i la formació en salut laboral contribueix a millorar la prevenció i la seguretat.

La Llei de prevenció de riscos laborals i totes les normatives vigents al nostre país han de desenvolupar-se i aplicar-se com a instruments preventius.

L’acció sindical ha servit per a avançar en salut laboral. La creació i el funcionament de comités de seguretat i salut laboral i de serveis de prevenció, la modificació del quadre de malalties professionals, la vigilància de la salut, la utilització d’equips de protecció individual (EPI) … Les delegades i els delegats de prevenció presents en els comités de seguretat i salut laboral tenen com a objectiu prioritari fer que l’Administració i les empreses complisquen la llei de prevenció de riscos laborals, utilitzant el diàleg, la reivindicació i la denúncia.

Les publicacions i les revistes sindicals ens han possibilitat la difusió de missatges preventius, informatius i formatius, com Allioli. Pretenem rescatar de l’oblit publicacions com QSL, Quaderns de Salut Laboral i Medi Ambient, Butlletí Informatiu, i potenciar la col·laboració en publicacions confederals.

Hem portat als centres de treball les nostres campanyes: “Per la millora de la Salut laboral”, “Exigeix que es complisca la llei de prevenció”, “Pel reconeixement de les malalties professionals”, “Contra la violència en el treball”, etc.

Reivindiquem un servei de prevenció propi i específic per a cada un dels sectors de l’Administració: Ensenyament, Administració Pública, Justícia i Sanitat. No podem acceptar que no es done una atenció especialitzada, en sectors en els quals el nombre de treballadores i treballadors i de centres de treball són tan nombrosos que la normativa vigent en preveu la seua creació.

Apostem per un sindicalisme que incorpora en les seues reivindicacions les demandes que provenen dels moviments alternatius que es posicionen en contra de la contaminació de l’aire, de l’aigua i del sòl, del canvi climàtic, de l’acumulació de residus o de la pèrdua de la biodiversitat. Participem en plataformes unitàries que reivindiquen un medi ambient sostenible, la seua conservació i protecció.

SEGUIREM LLUITANT

No renunciem a millorar la salut laboral i el medi ambient, i per aconseguir-ho planifiquem actuacions i objectius que cal assolir.

* Potenciar quadres sindicals en salut laboral, responsabilitzant i singularitzant persones en tasques que estenguen la cultura preventiva i formativa en cada sector sindical, afavorint la formació en prevenció i salut laboral
* Desenvolupar models preventius saludables en la nostra organització sindical.
* Rescatar publicacions realitzades per la nostra organització.
* Planificar la col·laboració i la cooperació amb altres àrees de la nostra organització sindical. Per exemple, col·laborar amb l’Àrea de les Dones en la lluita contra la violència masclista, en els àmbits laboral i social.
* Potenciar i realitzar campanyes de sensibilització i reivindicació de la salut.
* Exigir el compliment efectiu de la llei de prevenció, que obliga les empreses i les administracions públiques:
* Consultar les treballadores i els treballadors en les matèries de prevenció de riscos laborals, referides a l’organització i a la planificació del treball, a la protecció de la salut i a la prevenció, a la formació en matèria preventiva, a la designació de les persones encarregades de les mesures d’emergència, als procediments d’informació i documentació, o d’altres accions.
* Crear Comitès de Seguretat i Salut Laboral, i marcar les competències de les delegades i els delegats de prevenció i la dotació horària per a realitzar les seues funcions, la formació de les treballadores i els treballadors en el seu horari laboral.
* Reclamar l’avaluació inicial de riscos laborals i el pla de prevenció en tots els centres de treball, identificar els riscos i permetre la prevenció:
* Riscos derivats de condicions de treball inadequades: instal·lacions deficients, condicions climàtiques inadequades, soroll, il·luminació, ventilació, edificacions amb fibrociment (amiant).
* Els derivats de les condicions de precarietat i inestabilitat laboral i condicions de treball adverses: primer treball, substitucions, interinitats, majors de 55 anys, minusvalideses, itineràncies, desplaçaments laborals –accidents *in itinere*–, contractes en pràctiques, beques de treball, etc.
* Els derivats de la manipulació de substàncies biològiques o tòxiques, de la utilització de màquines i d’instal·lacions elèctriques, de la convivència laboral –els factors psicosocials de risc i violència en el treball–, dels esforços musculoesquelètics i desgast físic humà, de la proliferació de camps electromagnètics -antenes de telefonia mòbil, Wi-Fi o subestacions elèctriques- i altres.
* Garantir la utilització per les treballadores i pels treballadors d’equips de protecció individual (EPI).
* Millorar la participació dels treballadors i treballadores en la presa de decisions referides a les seues condicions de treball, salut i seguretat laboral.
* Potenciar l’orientació de gènere a la planificació de les mesures preventives reivindicant la posada en marxa de plans d’igualtat en el treball i en tots els àmbits socials.
* Realitzar la vigilància de la salut als centres de treball i atendre selectivament col·lectius i persones amb problemes específics, i exigir l'adaptació o canvi de lloc de treball.
* Divulgar les malalties professionals reconegudes i demanar-ne l’ampliació, per la incidència d’algunes malalties en sectors.
* Revisar i millorar els protocols existents, exigir nous protocols d’actuació en prevenció, seguretat i salut laboral.
* Potenciar la formació en prevenció i salut laboral maximitzant i utilitzant els recursos des d’una perspectiva col·laboradora.
* Requerir un coordinador o una coordinadora de prevenció en el centre de treball.
* Reclamar la “mediació” dins del servei, propi o extern, de prevenció de l’Administració i de les empreses.
* Exigir un servei de prevenció propi i específic per a cada un dels sectors de l’Administració: Ensenyament, Administració Pública i Justícia.
* Reivindicar la sostenibilitat, la prevenció i la seguretat ambiental del nostre territori i del nostre patrimoni natural, participant en plataformes unitàries creades per lluitar contra la greu crisi ecològica en la qual ens trobem.

A MANERA DE REFLEXIÓ

Si volem aconseguir una veritable cultura preventiva haurem d'anar inculcant i promovent des de la infància l'adquisició d'hàbits de vida saludables.

S'han de realitzar campanyes d'informació i conscienciació sobre la importància d'educar en valors com la prevenció, la seguretat, la protecció de la salut i el medi ambient fent partícip a tota la societat.

Cal lluitar per un món més saludable i sostenible que puga ser habitat per generacions futures.